《吴江野哭》
明代·夏完淳

江南三月莺花娇，东风系缆垂虹桥。美人意气埋尘雾，门前枯柳风萧萧。

有客扁舟泪成血，三千珠履音尘绝。晓气平连震泽云，春风吹落吴江月。

平陵一曲声杳然，灵旗惨淡归荒烟。茫茫沧海填精卫，寂寂空山哭杜鹃。

梦中细语曾闻得，苍黄不辨公颜色。江上非无吊屈人，座中犹是悲田客。

感激当年授命时，哭公清夜畏人知。空闻蔡琰犹堪赎，便作侯芭不敢辞。

相将洒泪衔黄土，筑公虚冢青松路。年年同祭伍胥祠，人人不上要离墓。

作者简介：夏完淳（1631年10月4日—1647年10月16日）原名复，字存古，号小隐、灵首（一作灵胥），乳名端哥，汉族，明松江府华亭县（现上海市松江）人，明末著名诗人，抗清英雄。夏允彝子。七岁能诗文。十四岁从父及陈子龙参加抗清活动。鲁王监国授中书舍人。事败被捕下狱，赋绝命诗，遗母与妻，临刑神色不变。著有《南冠草》、《续幸存录》等。